[{"text_idx": "#000001", "text": "Mae hi\u2019n benwythnos olaf rhan gynta\u2019r tymor yn y Cymru Premier JD cyn bydd y gynghrair yn cael ei hollti\u2019n ddwy, ac mae sylw clybiau\u2019r Chwech Uchaf eisoes wedi troi at geisio hawlio lle\u2019n Ewrop, tra bod y Chwech Isaf yn brwydro i aros yn y gynghrair."}, {"text_idx": "#000003", "text": "Mae Caernarfon wedi gorfod bodloni ar le yn y Chwech Isaf am y tro cyntaf ers eu dyrchafiad yn 2018, ond bydd y Cofis yn benderfynol o hawlio\u2019r 7fed safle er mwyn sicrhau lle yn y gemau ail gyfle i gystadlu am docyn i Ewrop ar ddiwedd y tymor."}, {"text_idx": "#000004", "text": "Byddai buddugoliaeth i Gaernarfon yn eu codi naw pwynt yn glir o\u2019r ddau isaf ac yn galluogi Huw Griffiths i ganolbwyntio ar edrych i fyny yn hytrach nac i lawr am y 10 ge\u0302m gynghrair sy\u2019n weddill yn ail ran y tymor."}, {"text_idx": "#000005", "text": "Mae\u2019n gyfnod pryderus i Aberystwyth sydd ond wedi ennill un pwynt o\u2019u saith ge\u0302m gynghrair ddiwethaf gan syrthio i safleoedd y cwymp."}, {"text_idx": "#000007", "text": "Dyw Aberystwyth heb gadw llechen la\u0302n yn y gynghrair y tymor yma, felly bydd Caernarfon yn ffyddiog cyn teithio i Goedlan y Parc gyda\u2019r Cofis ond wedi colli un o\u2019u 10 ge\u0302m ddiwethaf yn erbyn carfan Ceredigion (ennill 6, cyfartal 3)."}, {"text_idx": "#000009", "text": "Mae Cei Connah ar rediad anhygoel o 21 ge\u0302m heb golli ym mhob cystadleuaeth (ennill 16, cyfartal 5), a gyda rownd derfynol Cwpan Nathaniel MG i ddod y penwythnos nesaf mae cyfle gwirioneddol i Neil Gibson gael ei ddwylo ar dlws neu ddau yn ei dymor cyntaf wrth y llyw i\u2019r Nomadiaid."}, {"text_idx": "#000011", "text": "Does gan Hwlffordd ond un buddugoliaeth yn eu chwe ge\u0302m ddiwethaf ac felly bydd angen troi\u2019r gornel os am gystadlu am y 7fed safle yn hytrach na chael eu tynnu tua\u2019r gwaelodion."}, {"text_idx": "#000012", "text": "Mae Cei Connah ar rediad o 10 ge\u0302m heb golli yn erbyn Hwlffordd (ennill 8, cyfartal 2), ac felly bydd y Nomadiaid yn hyderus o allu ymestyn eu rhediad di-guro ddydd Sadwrn."}, {"text_idx": "#000014", "text": "Ar o\u0302l methu ag ennill dim un o\u2019u 21 ge\u0302m gynghrair ers eu dyrchafiad, mae Airbus am dorri\u2019r record fel y clwb gyda\u2019r nifer lleiaf o bwyntiau ar ddiwedd rhan gynta\u2019r tymor."}, {"text_idx": "#000015", "text": "Y tymor diwethaf fe orffennodd Derwyddon Cefn rhan gynta\u2019r tymor gyda dim ond dau o bwyntiau, sef y cyfanswm isaf erioed ar yr hollt, ond ar o\u0302l derbyn triphwynt o gosb am chwarae chwaraewr anghymwys yn erbyn Caernarfon ym mis Medi mae Airbus yn parhau ar -2 o bwyntiau eleni ar o\u0302l colli 20 o\u2019u 21 ge\u0302m gynghrair."}, {"text_idx": "#000016", "text": "Wedi rhediad rhagorol o wyth ge\u0302m gynghrair heb golli (ennill 6, cyfartal 2), mae Met Caerdydd wedi hawlio lle\u2019n y Chwech Uchaf am y tro cyntaf ers tymor 2017/18."}, {"text_idx": "#000017", "text": "Mae gorffen yn y 3ydd safle wedi bod yn ddigon i selio lle\u2019n Ewrop ym mhob un o\u2019r wyth tymor diwethaf, a gan mae dim ond dau bwynt sy\u2019n gwahanu\u2019r Bala (3ydd) a Met Caerdydd (5ed) mae\u2019n mynd i fod yn gystadleuaeth gyffrous yn y Chwech Uchaf y tymor hwn."}, {"text_idx": "#000018", "text": "Yn Awst 2016 fe chwaraeodd Met Caerdydd eu ge\u0302m gyntaf erioed yn Uwch Gynghrair Cymru gan golli 1-0 oddi cartref yn erbyn Airbus, ond dyw\u2019r myfyrwyr heb golli mewn pum ge\u0302m yn erbyn bechgyn Brychdyn ers hynny (ennill 3, cyfartal 2)."}, {"text_idx": "#000020", "text": "Ar o\u0302l trechu Gresffordd 0-2 ym mhedwaredd rownd Cwpan Cymru ddydd Sadwrn bydd Pen-y-bont yn croesawu Treffynnon yn rownd yr wyth olaf fis nesaf."}, {"text_idx": "#000021", "text": "Mae hogiau Rhys Griffiths wedi ennill pedair ge\u0302m yn olynol, wedi cadw wyth llechen la\u0302n yn eu 11 ge\u0302m ddiwethaf ym mhob cystadleuaeth, ac yn benderfynol o gyrraedd Ewrop am y tro cyntaf erioed."}, {"text_idx": "#000025", "text": "Pe bae un o\u2019r ddau uchaf yn ennill Cwpan Cymru, yna bydd y ti\u0302m sy\u2019n 3ydd yn derbyn pas i Ewrop, ac felly cau\u2019r bwlch o saith pwynt rhyngddyn nhw a\u2019r Bala (3ydd) bydd y nod i\u2019r Drenewydd yn ail ran y tymor."}, {"text_idx": "#000026", "text": "Dyw\u2019r Drenewydd ond wedi colli un o\u2019u naw ge\u0302m gynghrair ddiwethaf (ennill 7, cyfartal 1), a dyw\u2019r Robiniaid heb golli yn eu tair ge\u0302m ddiwethaf oddi cartref ym Mhen-y-bont (ennill 2, cyfartal 1)."}, {"text_idx": "#000028", "text": "11 rownd o gemau sydd i fynd yn nhymor y Cymru Premier JD, ac mae hon yn chwe-phwyntar go iawn rhwng dau di\u0302m sy\u2019n brwydro i osgoi\u2019r cwymp."}, {"text_idx": "#000030", "text": "Ers i Lee Fowler gymryd yr awennau i\u2019r Fflint yn yr haf mae pob un aelod o\u2019r garfan wedi gadael y clwb oni bai am Danny Harrison, ac felly roedd hi\u2019n fuddugoliaeth allweddol i\u2019r ti\u0302m yn erbyn Pontypridd ar benwythnos agoriadol y tymor (Pont 0-1 Ffl)."}, {"text_idx": "#000031", "text": "Mae Andrew Stokes hefyd wedi adeiladu carfan o\u2019r newydd ers cael ei benodi yn reolwr Pontypridd ym mis Mai ac mae eu canlyniadau dros gyfnod y Nadolig yn profi bod y chwaraewyr newydd yn dechrau darganfod eu traed yn yr uwch gynghrair."}, {"text_idx": "#000032", "text": "Ar o\u0302l colli 1-8 gartref yn erbyn Y Seintiau Newydd yn eu ge\u0302m ddiwethaf bydd Y Fflint yn ysu i orffen rhan gynta\u2019r tymor ar nodyn cadarnhaol, tra bydd Pontypridd yn falch o gael wynebu gwrthwynebwyr gwahanol yn dilyn tair ge\u0302m yn olynol yn erbyn Y Bala."}, {"text_idx": "#000034", "text": "Roedd hi\u2019n brynhawn Sadwrn llwyddiannus i\u2019r Seintiau Newydd ac i\u2019r Bala y penwythnos diwethaf wrth i\u2019r ddau glwb guro gwrthwynebwyr o\u2019r uwch gynghrair i sicrhau lle yn rownd wyth olaf Cwpan Cymru JD (YSN 7-0 Y Drenewydd, Y Bala 2-1 Pontypridd)."}, {"text_idx": "#000036", "text": "Ers y golled o 0-3 yn erbyn Dundee yng Nghwpan Her yr Alban ym mis Medi, dyw\u2019r Seintiau Newydd heb golli mewn 18 o gemau ym mhob cystadleuaeth (ennill 16, cyfartal 2), yn cynnwys eu buddugoliaeth o 0-5 yn erbyn Y Bala ym mis Hydref."}, {"text_idx": "#000037", "text": "Cafodd Y Seintiau ge\u0302m ddi-sgo\u0302r ym Mhen-y-bont ym mis Tachwedd, ond ers hynny mae\u2019r pencampwyr wedi bod yn rhwydo\u2019n ddi-stop gan sgorio 46 go\u0302l yn eu wyth ge\u0302m ddiwethaf (5.75 go\u0302l y ge\u0302m)."}, {"text_idx": "#000038", "text": "Dyw\u2019r Seintiau ond angen chwe go\u0302l arall i gyrraedd eu cyfanswm goliau ar ddiwedd y tymor diwethaf (86), ond bydd angen i di\u0302m Craig Harrison rwydo 22 go\u0302l mewn 11 ge\u0302m os am dorri record eu hunain o 101 o goliau mewn tymor (2016/17)."}, {"text_idx": "#000039", "text": "Dyw\u2019r Seintiau Newydd heb golli dim un o\u2019u 11 ge\u0302m flaenorol yn erbyn Y Bala (ennill 7, cyfartal 4), ond bydd Colin Caton yn awyddus i osgoi cweir cyn i\u2019w garfan baratoi am rownd derfynol Cwpan Nathaniel MG y penwythnos nesaf."}, {"text_idx": "#000040", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:00."}]